Nothing inviterer til event d. 23. marts

Rygterne har svirret siden sidste år. Nothing skulle være på vej med deres første smartphone. Bag selskabet står Carl Pei, medstifter af OnePlus som han grundlagde sammen med Pete Lau, tilbage i 2013.

Siden forlod han firmaet og dannede Nothing, som foreløbigt har sendt ét produkt på gaden. Nemlig hovedtelefonerne Nothing Ear (1), der udkom sidste år. Med sit gennemsigtige design, der afslører komponenterne indeni, fik de skabt sig en del hype ved lanceringen. Måske også primært fordi det netop var Carl Pei.

Sandheden er derude

Nu har Nothing så inviteret til stort event d. 23. marts med undertitlen “The Truth” og skriver på deres hjemmeside, “2021 var blot opvarmning. Vi landede investeringer. Indgik partnerskab med de bedste leverandører. Opbyggede et stærkt team på 300 mand. Lancerede vores første produkt, som solgte over 400.000 enheder. Alt på ét år. Så hvad kommer nu?”

Nothing har tidligere annonceret et parløb med Qualcomm, som leverer chipsæt til et utal af smartphone-producenter, så konklusionen virker åbenlys – det er selvfølgelig deres bud på en telefon anno 2022, som de vil vise frem.

Det er internettet i al fald sikker på. Og rygtemøllen fik yderligere vand på sig forleden, da en Twitterbruger postede et billede, hvor Carl Pei ses fremvise hvad der må være en telefonprototype, til netop Qualcomms CEO Cristiano Amon.

Nothing to see here. pic.twitter.com/mzLeTVHSXm
— Evan Blass (@_evanblass_) March 7, 2022

Der har selvfølgelig været spekuleret i, hvorvidt telefonen vil følge designet fra Nothings hovedtelefoner. Det vil i hvert fald være et design, som ikke ligner alle de andre. Spændingen udløses d. 23. marts, når Carl Pei afslører hvad næste skridt er for Nothing.

Nothing inviterer til event d. 23. marts